Pakuotės lapelis: informacija vartotojui

Laros honey&lemon 2 mg/0,6 mg/1,2 mg kietosios pastilės

lidokaino hidrochloridas, amilmetakrezolis, 2,4-dichlorbenzilo alkoholis


Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Laros honey&lemon ir kam jis vartojamas 
2.	Kas žinotina prieš vartojant Laros honey&lemon
3.	Kaip vartoti Laros honey&lemon
4.	Galimas šalutinis poveikis 
5.	Kaip laikyti Laros honey&lemon
6.	Pakuotės turinys ir kita informacija


1.	Kas yra Laros honey&lemon ir kam jis vartojamas

Laros sudėtyje yra 2,4-dichlorbenzilo alkoholio, amilmetakrezolio ir lidokaino hidrochlorido.
2,4-dichlorbenzilo alkoholis ir amilmetakrezolis yra antiseptinės medžiagos pasižyminčios antibakteriniu, priešgrybeliniu ir antivirusiniu poveikiu. Lidokaino hidrochloridas sukelia lokalų skausmą malšinantį poveikį. 

Laros vartojamas simptominiam burnos ir ryklės uždegimui gydyti bei stipriam ryklės skausmui malšinti.


2.	Kas žinotina prieš vartojant Laros honey&lemon 

Laros vartoti draudžiama:
· jeigu yra alergija veikliosioms medžiagoms arba bet kuriai pagalbinei šio vaisto medžiagai (jos išvardytos 6 skyriuje).
· jaunesniems nei 18 metų vaikams ir paaugliams (dėl sudėtyje esančio lidokaino hidrochlorido ir azodažiklio saulėlydžio geltonojo FCF). 

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Laros honey&lemon.
· jeigu Jūs sergate cukriniu diabetu, nes vienoje pastilėje yra 2,5 g cukraus.

Vaikams ir paaugliams
Jaunesniems kaip 18 metų vaikams ir paaugliams vaisto vartoti negalima.

Kiti vaistai ir Laros honey&lemon
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Laros vartojimas su maistu ir gėrimais ir alkoholiu
Nevartokite šio vaisto prieš valgant arba prieš geriant. 

Nėštumas ir žindymo laikotarpis 
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. 

Nežinoma, ar saugu vartoti šį vaistą nėštumo ir žindymo laikotarpiu, kadangi tokių tyrimų neatlikta. Todėl nėščioms ar žindyvėms jo vartoti nerekomenduojama.

Vairavimas ir mechanizmų valdymas
Vartojamas rekomenduojamomis dozėmis, šis vaistas gebėjimo vairuoti ir valdyti mechanizmus neveikia arba veikia nereikšmingai. 

Laros sudėtyje yra gliukozės, sacharozės ir azodažiklio saulėlydžio geltonojo FCF
Sudėtyje yra gliukozės ir sacharozės. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.
Azodažiklis saulėlydžio geltonasis FCF (E110) gali sukelti alerginių reakcijų.


3.	Kaip vartoti Laros honey&lemon

Visada vartokite šį vaistą tiksliai kaip nurodė vaistininkas. Jeigu abejojate, kreipkitės į  vaistininką. 

Suaugusiesiems pacientams
Vartoti po 1 kietąją pastilę kas 2-3 valandas ir tada, kada reikia, bet ne daugiau 8 kietųjų pastilių per 24 val.

Senyviems (65 metų) pacientams
Senyviems pacientams dozės mažinti nereikia.

Pacientams, kurių inkstų funkcija sutrikusi
Duomenų apie vaisto vartojimą pacientams, kuriems yra pasireiškęs inkstų funkcijos sutrikimas, nėra.

Pacientams, kurių kepenų funkcija sutrikusi
Duomenų apie vaisto vartojimą pacientams, kuriems yra pasireiškęs kepenų funkcijos sutrikimas, nėra.

Jei simptomai nepraeina per 3 dienas, kreipkitės į gydytoją. Neviršykite nustatytų dozių.

Vartojimo metodas
Vartoti į burną ir ryklę.
Lėtai ištirpinti burnoje.

Vartojimas vaikams ir paaugliams
Jaunesniems kaip 18 metų vaikams ir paaugliams vaisto vartoti negalima. 

Ką daryti pavartojus per didelę Laros honey&lemon dozę?
Perdozavus šalutinio poveikio nepastebėta, nebent atsirastų virškinimo trakto sutrikimas. Jo atveju gydymas yra simptominis.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
Padidėjusio jautrumo reakcijos, pvz., išbėrimas, deginimo ar perštėjimo pojūtis burnoje ar ryklėje, patinimas burnoje ar ryklėje, liežuvio skausmingumas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba,  vaistininkui arba slaugytojui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Sveikatos priežiūros ar farmacijos specialisto pranešimo apie įtariamą nepageidaujamą reakciją formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. 


5.	Kaip laikyti Laros honey&lemon

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 30 °C temperatūroje.

Ant  dėžutės ir lizdinės plokštelės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Laros honey&lemon sudėtis 
· Veikliosios medžiagos yra 2,4-dichlorbenzilo alkoholis, amilmetakrezolis ir lidokaino hidrochloridas. Kiekvienoje kietojoje pastilėje yra 1,2 mg 2,4-dichlorbenzilo alkoholio, 0,6 mg amilmetakrezolio ir 2 mg lidokaino hidrochlorido.
-	Pagalbinės medžiagos yra pipirmėčių eterinis aliejus, chinolino geltonasis (E104), sacharino natrio druska, vyno rūgštis, sacharozės tirpalas, skystoji gliukozė, saulėlydžio geltonasis FCF (E110), citrinų skonio medžiaga (citrinų eterinis aliejus, terpenai, citralis), medaus skonio medžiaga.

Laros honey&lemon išvaizda ir kiekis pakuotėje
Kietosios pastilės yra geltonos spalvos, abipus išgaubtos, cilindro formos, medaus ir citrinų skonio.
Kartono dėžutėje yra 24 kietosios pastilės.

Registruotojas ir gamintojas

Registruotojas
SIA Ingen Pharma
Kārļa Ulmaņa gatve 119, Mārupe 
LV-2167, Rīga
Latvija

Gamintojas
LOZY‘S PHARMACEUTICALS S.L.
Campus Empresarial 
31795 Lekaroz (Navarra)
Ispanija

arba

NETPHARMALAB CONSULTING SERVICES
Carretera de Fuencarral 22
Alcobendas, 28108 Madrid
Ispanija


Šis pakuotės lapelis paskutinį kartą peržiūrėtas  2022-05-18.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

